تاند(دوشنبه، د اسد۲۰) طالبانو نن اعلان وکړ چې د افغانستان له حکومت سره د سولې خبرو ته تیار دي۔

طالبانو دا اعلان وروسته له دې وکړ چې مشورتي لویې جرګې د ۴۰۰ پاتې طالب بندیانو د خلاصون سپارښتنه وکړه او ولسمشر غني ورسره موافقه وکړه۔

د طالبانو د قطر د دفتر ویندوی سهیل شاهین فرانس پریس خبري اژانس ته وویل«زموږ دریځ روښانه دی، که د بندیانو د خلاصون بهیر بشپړ شي، موږ حاضر یوو چې په یوه اوونۍ کې دننه بین الافغاني خبرو ته کښېنو۔»

شاهین دا هم وویل چې خبرې به د قطر په مرکز دوحه کې وشي۔

له بلې خوا د افغانستان د ملي امنیت شورا ویندوی جاوید فیصل فرانس پریس ته وویل«د افغانستان حکومت به د ۴۰۰ طالب بندیانو د خلاصون پروسه په دوو ورځو کې پیل کړي۔»

طالبانو د خپلو ۴۰۰ پاتې بندیانو د خلاصون موضوع د بین الافغاني خبرو له پیلولو سره مشروط کړي وو خو مشورتي لویې جرګې دا مسله حل کړه۔

شاهین وویل، د طالبانو د مرکچي پلاوي مشري به عباس ستانکزی وکړي چې له امریکا سره د طالبانو د مرکچي پلاوي مشري یې هم کړې ده